|  |
| --- |
|  |
|  |
|  |
|  |

Tiekartta työvoiman toimialakohtaisen ja alueellisen saatavuuden varmistamiseksi -hankkeen ohjausryhmän asettamispäätös

Hallituksen budjettiriihessä syyskuussa 2021 tehtiin kirjaus, jonka mukaan hallitus käynnistää TEM:n johdolla hankkeen, jonka tarkoituksena on löytää kestäviä ratkaisuja eri toimialojen työvoimatarpeen kattamiseksi lyhyellä, keskipitkällä ja pitkällä aikavälillä Suomen alueelliset erot huomioiden. Hankkeessa etsitään ratkaisuja avointen työpaikkojen ja työttömien työnhakijoiden kohtaannon parantamiseksi. Samalla selvitetään, miten voidaan varmistaa työperäisen maahanmuuton onnistunut toteutus eri toimialojen tarpeisiin.

Hanke edistää Suomen taloudellista, sosiaalista ja ekologista kestävyyttä. Hankkeen tavoitteena on löytää ratkaisuja eri toimialojen työvoimatarpeen kattamiseksi Suomen talouskasvun, tuottavuuskehityksen ja korkean työllisyyden turvaamiseksi. Näiden tavoitteiden saavuttamisen edellytyksenä on työvoiman saatavuudesta ja osaamisesta huolehtiminen. Yritysten mahdollisuudet kasvaa ja investoida riippuvat työvoiman tarjonnasta.

Hankkeen tavoitteena on työvoimatarpeen määrällinen ja laadullinen kartoitus toimialoittain, alueellisesti ja ajallisesti sekä esittää sellaisia ratkaisuja, joiden varassa toimialojen tuotantotoiminta pystyy kehittymään yhtäältä kysyntään vastaten ja toisaalta laajentumis- ja investointipyrkimyksiä tukien.

Hankkeessa tuotetaan tietopohja toimialakohtaisesta ja alueellisesta työvoimatarpeesta. Sen tueksi tilataan tarvittaessa tilastoaineistoja ja ennakointitietoja.

Hankkeen tulee antaa vuoden 2022 loppuun mennessä tietopohjaan perustuvia selkeitä ratkaisuja seuraavista toimista eri toimialojen työvoimatarpeen kattamiseksi Suomen talouskasvun, tuottavuuskehityksen ja korkean työllisyyden turvaamiseksi ennakoivasti (osa vaikuttaa nopeasti, osa keskipitkällä ja osa pitkällä aikavälillä):

* Yritysten rekrytointien ja työllistämisen helpottaminen (kannustimet, osaaminen, TE-palvelujen kehittäminen)
* Työvoiman osaamisen lisäämistarve ja keinot (koulutushankinnat)
* Koulutuspaikkojen ja -alojen aloituspaikkamäärä ja jakautuminen alueellisesti
* Työperäinen maahanmuuttotarve (koulutus ja suora työllistyminen)
* Työvoiman liikkuvuuden lisäämistarve (esim. asuntopolitiikka, liikkuvuusavustus)
* Aluetalouden tukeminen: elinkeinorakenteen sekä työvoimapohjan vahvistaminen
* Työn tekemisen kannusteet (työn tarjonta, työmarkkinoille osallistuminen)
* Muut lainsäädännön muutostarpeet (oppisopimuskoulutus, palkkatuki jne.)​
* Digitaaliset alustat ja tekoäly.

Toimialat, joiden tilannetta käsitellään hankkeen toimialaryhmissä, ovat yhtenevät OKM:n soveltaman luokituksen kanssa siten, että mm. koulutustarjonta pystytään suunnittelemaan jo valmiiden koulutustarjontamallien mukaisesti. Toimialaryhmiin kutsutaan työnantaja- ja työntekijäliittojen edustajat. Toimialat ovat:

1. luonnonvarat, elintarviketuotanto ja ympäristö  
2. liiketoiminta ja hallinto  
3. koulutus, kulttuuri ja viestintä  
4. liikenne ja logistiikka  
5. majoitus-, ravitsemis- ja matkailupalvelut  
6. rakennettu ympäristö  
7. sosiaali-, terveys- ja hyvinvointiala (oma STM:n vetämä hanke)  
8. teknologiateollisuus ja -palvelut  
9. prosessiteollisuus ja -tuotanto

Hanketta johtaa ja ohjaa ohjausryhmä. Ohjausryhmä käsittelee toimialaryhmien ehdotukset koko yhteiskuntaa koskevien ratkaisujen tekemiseksi ja ohjaa ne vastuutahoille toteutettaviksi.

**Ohjausryhmän kokoonpano**

**Puheenjohtaja:**

työministeri Tuula Haatainen

Työ- ja elinkeinoministeriö

**Varapuheenjohtaja:**

kansliapäällikkö Anita Lehikoinen

Opetus- ja kulttuuriministeriö

**Jäsenet (suluissa henkilökohtainen varajäsen):**

alivaltiosihteeri Elina Pylkkänen

Työ- ja elinkeinoministeriö

johtaja Kirsi Heinivirta

Jatkuvan oppimisen ja työllisyyden palvelukeskus JOTPA

puheenjohtaja Sture Fjäder

AKAVA

johtaja Taina Susiluoto

(asiantuntija Mikko Vieltojärvi)

Elinkeinoelämän keskusliitto EK

neuvottelupäällikkö Hannu Freund

Kunta- ja hyvinvointialuetyönantajat KT

puheenjohtaja Jarkko Eloranta

SAK

puheenjohtaja Antti Palola

STTK

toimitusjohtaja Mikael Pentikäinen

Suomen Yrittäjät SY

Ohjausryhmän sihteerinä toimii hankkeen hankepäällikkö Pirjo Larm, Työ- ja elinkeinoministeriö.

Esittelijöinä ohjausryhmän kokouksissa toimivat Työ- ja elinkeinoministeriön asiantuntijat. Ohjausryhmän kokouksiin voidaan kutsua myös muita asiantuntijoita.

Ohjausryhmän toimikausi on 1.11.2021 – 31.12.2022.

Ohjausryhmän kokoonpano on tasa-arvolain (232/2005) mukainen. Jäseniä on puheenjohtaja ja varapuheenjohtaja mukaan lukien yhteensä 12 ja heistä naisia on 6 eli 50 % ja miehiä 6 eli 50 %.

kansliapäällikkö Raimo Luoma

hankepäällikkö Pirjo Larm

|  |  |
| --- | --- |
| Jakelu | Hankkeen ohjausryhmän puheenjohtaja, varapuheenjohtaja, jäsenet ja varajäsen Opetus- ja kulttuuriministeriö Akava ry Elinkeinoelämän keskusliitto EK Kunta- ja hyvinvointialuetyönantajat KT Suomen Ammattiliittojen Keskusjärjestö SAK ry Suomen Yrittäjät ry STTK ry |
| Tiedoksi | Valtiosihteeri Ville Kopra, Työ- ja elinkeinoministeriö Erityisavustaja Mikko Heinikoski, Työ- ja elinkeinoministeriö Erityisavustaja Piritta Jokelainen, Työ- ja elinkeinoministeriö Erityisavustaja Iiris Niinikoski, Työ- ja elinkeinoministeriö Elinkeinoministeri Mika Lintilä Valtiosihteeri Jukka Ihanus Erityisavustaja Jenny Hasu Erityisavustaja Antti Siika-Aho Erityisavustaja Markku Rajala |